มันนี่ทูเดย์
แบบประกันออมทรัพย์ใหม่
4 ส.ค. 2558

แบบประกันออมทรัพย์ใหม่
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า บริษัทได้เปิดตัวแบบประกันชีวิตใหม่ “เมืองไทย ซุปเปอร์ เซฟเวอร์ 25/16” เป็นแบบออมทรัพย์ระยะยาวที่ให้ความคุ้มครองชีวิตนานถึง 25 ปี แต่ชำระเบี้ยเพียง 16 ปี เพื่อเป็นทางเลือกการออมเงินพร้อมกับสร้างหลักประกันระยะยาวให้แก่ชีวิต 
นอกจากนี้ ยังได้เปิดตัว “สัญญาเพิ่มเติมการประกันภัยสุขภาพแบบสมาร์ทเฮลท์” อีกหนึ่งทางเลือกการบริหารค่าใช้จ่ายด้านความคุ้มครองสุขภาพอย่างครอบคลุม ให้ผลประโยชน์ค่ารักษาพยาบาลสูงสุดถึง 5 ล้านบาท
แบงก์กรุงศรีแต่งตั้งผู้บริหารใหม่
ธนาคารกรุงศรีอยุธยา ได้ประกาศแต่งตั้งให้ นายพูนสิทธิ์ ว่องธวัชชัย ดำรงตำแหน่งผู้ช่วยกรรมการผู้จัดการใหญ่สายงานสื่อสารองค์กร มีหน้าที่ดูแลรับผิดชอบสายงานสื่อสารองค์กร ซึ่งประกอบด้วย ฝ่ายประชาสัมพันธ์ ฝ่ายนักลงทุนสัมพันธ์ ฝ่ายสื่อสารภายในองค์กร และฝ่ายกิจกรรมเพื่อสังคม
ทั้งนี้  นายพูนสิทธิ์ได้เข้าร่วมงานกับธนาคารกรุงศรีในปี 2554 ในตำแหน่งผู้จัดการฝ่ายอาวุโส ฝ่ายนักลงทุนสัมพันธ์ และในปี 2557 ได้รับการแต่งตั้งเป็นผู้บริหารสายงานสื่อสารองค์กร ก่อนได้รับการแต่งตั้งเป็นผู้ช่วยกรรมการผู้จัดการใหญ่ สายงานสื่อสารองค์กรในปัจจุบัน